b'\n_START_ARTICLE_\nAstrid af Sverige\n_START_SECTION_\nF\xc3\xb8dsel og familie\n_START_PARAGRAPH_\nPrinsesse Astrid af Sverige blev f\xc3\xb8dt i Arvefyrstens Pal\xc3\xa6 i Stockholm den 17. november 1905. Hun var niece af Kong Gustav 5. af Sverige og yngste datter af kongens bror, Carl af Sverige, hertug af V\xc3\xa4sterg\xc3\xb6tland, og dennes hustru, prinsesse Ingeborg af Danmark. Astrids farfar var kong Oscar 2. af Sverige og hendes morfar var kong Frederik 8. af Danmark. _NEWLINE_Astrids s\xc3\xb8ster, prinsesse M\xc3\xa4rtha, blev gift med den senere Kong Olav 5. af Norge. Hendes \xc3\xa6ldste s\xc3\xb8ster, prinsesse Margaretha af Sverige giftede sig med Prins Axel af Danmark, mens hendes eneste bror prins Carl, hertug af \xc3\x96sterg\xc3\xb6tland, giftede sig borgerligt.\n_START_SECTION_\nOpv\xc3\xa6kst\n_START_PARAGRAPH_\nPrinsesse Astrid voksede op med sine s\xc3\xb8stre og yngre bror i Bystr\xc3\xb6ms villa (senere Prins Carls Pal\xc3\xa6) p\xc3\xa5 Djurg\xc3\xa5rden i Stockholm. Somrene tilbragte familien p\xc3\xa5 Villa Fridhem ved Br\xc3\xa5viken i \xc3\x96sterg\xc3\xb6tland._NEWLINE_I l\xc3\xb8bet af sin opv\xc3\xa6kst l\xc3\xa6rte Astrid fransk, klaverspil og ballet. Efter sin konfirmation i 1923 tog hun en r\xc3\xa6kke praktiske kurser, blandt andet i syning. I 1926 begyndte hun et firem\xc3\xa5neders kursus i barnepleje.\n_START_SECTION_\n\xc3\x86gteskab\n_START_PARAGRAPH_\nAstrid giftede sig f\xc3\xb8rst civilt i Stockholm den 4. november 1926 og derefter religi\xc3\xb8st i Bruxelles den 10. november med kronprins Leopold af Belgien. Han var s\xc3\xb8n af kong Albert 1. af Belgien og dronning Elisabeth, f\xc3\xb8dt hertuginde af Bayern. _NEWLINE_Astrid blev begejstret modtaget af belgierne. Hun var meget elsket for sin sk\xc3\xb8nhed, charme og enkelhed. _NEWLINE_Astrid og Leopold fik tre b\xc3\xb8rn: Jos\xc3\xa9phine-Charlotte (f\xc3\xb8dt 1927), Baudouin (f\xc3\xb8dt 1930) og Albert (f\xc3\xb8dt 1934).\n_START_SECTION_\nDronning af Belgien\n_START_PARAGRAPH_\nDen 17. februar 1934 d\xc3\xb8de kong Albert i en bjergbestigningsulykke i Marche-les-Dames i Ardennerne i Belgien. Leopold og Astrid blev konge og dronning af Belgien. _NEWLINE_Som dronning opdrog hun sine b\xc3\xb8rn og fremmede sociale form\xc3\xa5l. Hun var meget bekymret for kvinder, b\xc3\xb8rn og d\xc3\xa5rligt stillede. Under en \xc3\xb8konomisk krise i Belgien i 1935 organiserede hun en indsamling af t\xc3\xb8j og mad til de fattige gennem et \xc3\xa5bent brev, "Dronningens Appel".\n_START_SECTION_\nD\xc3\xb8d\n_START_PARAGRAPH_\nDen 29. august 1935 blev Astrid dr\xc3\xa6bt i en bilulykke i bjergene ved K\xc3\xbcssnacht i n\xc3\xa6rheden af Vierwaldst\xc3\xa4tters\xc3\xb8en i Schweiz, . Hun var dybt begr\xc3\xa6dt af sin mand, af belgierne og af svenskerne. Belgien udstedte et s\xc3\xa6rligt smukt frim\xc3\xa6rke, som viser hendes portr\xc3\xa6t i sort kendt som Astrid sorgs-m\xc3\xa6rket. Et erindringskapel blev bygget i Schweiz, hvor ulykken skete._NEWLINE_Dronning Astrid er begravet i kirken Notre Dame i Laeken i Bruxelles ved siden af kong Leopold og hans anden hustru, prinsesse Lilian af Belgien.'